
Нацыянальныя археалагічныя паркі, існуючыя ў многіх краінах свету, з'яўляюцца цэнтрамі прапаганды археалагічнай навукі, цэнтрамі культурнага турызма і пастаянна дзеючымі навукова-даследчымі цэнтрамі.


За больш чым поўстагоддзя развіцця беларускай археалагічнай навукі мы маем вялікую колькасць матэрыялаў, даследаванняў, публікацый па ўсіх храналагічных перыядах існавання чалавека на тэрыторыі нашай краіны. Апошнім дасягненнем у гэтым накірунку стала публікацыя 4-томнай «Археалогіі Беларусі».


На сённяшні дзень ёсць усе падставы для таго, каб нашу археалагічную спадчыну прадставіць у наглядным выглядзе, але не ў межах аднаго музея (замкнёнай прасторы), а на вялікай тэрыторыі, дзе археалагічная (і пісьмовая) гісторыя станавілась б «жывой».


Беларускі Нацыянальны археалагічны парк павінен быць размешчаны на гістарычных плошчах, дзе маюцца рэальныя археалагічныя аб'екты, вывучаныя цалкам, альбо часткова. На тэрыторыі Парка шматтысячагадовая гісторыя краіны і яе народа мусіць прасочвацца ад часу пранікнення першых людзей і да «этнаграфічнага» перыяду.


З гэтага пункту гледжання, найбольш прыдатнай тэрыторыяй з'яўляецца археалагічна-культурны і музейны комплекс Строчыцы.


На сённяшні дзень тут існуе Музей народнай архітэктуры і побыту, які ахоплівае левы бераг р. Пцічы і аднайменную вёску (каля 300 га). Аднак у яго тэрыторыю не ўваходзіць в. Гарадзішча, у якой на беразе р. Менкі знаходзіцца адзін з найбуйнейшых і найцікавейшых беларускіх археалагічных комплексаў «Строчыцкае гарадзішча і селішча» з існуючымі побач курганнымі могільнікамі. На наш погляд, менавіта на гэтай тэрыторыі трэба стварыць Беларускі Нацыянальны археалагічны парк, натуральным працягам якога і стане Музей народнай архітэктуры і побыту.


Пытанне плошчаў, на якіх будзе размешчаны Парк – тэхнічнае. Яно будзе залежаць ад распрацоўкі канцэпцыі Парка, уласнасці на зямлю і землеадводаў.


Сёння мы можам выкласці толькі некаторыя пазіцыі, якія павінны быць адлюстраваны і задзейнічаны пры стварэнні як канцэпцыі, так і самога Парка.

1. Тэрыторыя Парка з'яўляецца рэальна існуючай гістарычнай тэрыторыяй, з якой у сучаснай навуцы звязваецца першапачатковае паходжанне Менска. Гарадзішча даследавалася неаднаразова рознымі археолагамі: Э. М. Загарульскім, М. А. Ткачовым, Г. В. Ітыхавым, Ю. А. Зайцам. Маюцца публікацыі і матэрыялы даследаванняў, якія дазваляюць рабіць гістарычныя рэканструкцыі на надзеным помніку.

2. Гарадзішча і навакольнае паселішча (каля 40 га) павінны стаць не толькі цэнтральным месцам турыстычнага наведвання, але і месцам працы пастаянна дзеючай археалагічнай экспедыцыі. Памеры помніка і яго насычанасць артэфактамі дазваляюць гэта зрабіць.

3. Дамыкаючыя да гарадзішча тэрыторыі выкарыстоўваюцца дзеля размяшчэння рэканструяванай экспазіцыі стаянак, паселішчаў, гарадзішчаў, могільнікаў каменнага і жалезнага вякоў шляхам выкарыстання метадаў археалагічных рэканструкцый і вопытнай археалогіі. З гэтай метай ствараецца некалькі пастаянна дзеючых паселішчаў розных часоў, дзе жывуць і працуюць дабаахвотнікі і аматары пад наглядам і з дапамогаю прафісійных археолагаў.

4. Рэканструкцыі розных храналагічных перыядаў выкарыстоўваюць асаблівасці натуральнага рэльефа мясцовасці, водныя магістралі ад р. Менка праз Пціч да вадасховішча Пціч. Наяўнасць вады (фактычна воднай сістэмы Менка–Пціч–водасховішча Пціч) дазваляе рабіць частковую рэканструкцыю вядомага шляху IX-XIX стст. «З варагаў у грэкі» з выкарыстаннем натурных копій старажытных суднаў тыпу «ладдзя» і «дракар».
5. На тэрыторыі Гарадзішча (пасля неабходнага даследавання) праводзіцца рэканструкцыя абарончых збудаванняў і ўнутранай планіровачнай структуры. Горад літаральна павінен «ажыць» праз размяшчэнне на яго тэрыторыі і побач разнастайных рамесных майстэрняў і падсобнай гаспадаркі. З гэтай метай выкарыстоўваюцца не толькі спецыялісты, але і жыхары суседніх вёсак.

6. На ўсіх храналагічных этапах экспазіцыі парка ўсе яго элементы павінны быць даступны, тэхнічна працуючымі, у рэальных памерах з выпускам канчатковай прадукцыі, якая з'яўляецца прадметам сувенірнага продажу.

7. На ўсіх аб'ектах экспазіцыі павінны быць адноўлены адпаведныя гістарычныя тэхналогіі. У некаторай ступені гэта з'яўляецца не толькі элементам турыстычнага агляду, але і навуковых доследаў і пошукаў практычнай археалогіі.
8. Побач з тэрыторыяй Парка ствараецца турыстычная інфраструктура (кафэ, прыбіральні, шапікі і г.д.), але без гатэляў і душаў, маючы на ўвазе, што гэтыя элементы ёсць у Мінску. Дадаткова распрацоўваецца схема аўтамабільнага руху (аўтобусы, маршрутныя таксі) і часткова рэканструецца дарога.

9. Дзеля падтрымання дзейнасці Парка (пабудова, рамонт, рэканструкцыя, прыборка і г.д.) выкарыстоўваецца мясцовае насельніцтва (пажадана пераважна), чым ствараюцца дадатковыя рабочыя месцы ў дадзенай мясцовасці. Гэтым жа забяспэчваюцца ашчадныя адносіны да аб'ектаў Парка з боку мясцовага насельніцтва.

10. Парк з'яўляецца дзяржаўнай уласнасцю з прыцягненнем прыватных інвестыцый на гаспадарчым разліку (Унітарнае прадпрыемства).

11. На адным з этапаў стварэння Парку распрацоўваецца сцэнарый і тэатралізаванае відовішча «Старажытны Менск» і «Бітва на Нямізе». Спектаклі праходзяць на тэрыторыі Парка ў межах рэканструяванага гарадзішча. Адно ў летні перыяд, другое штогадова 3 сакавіка – у гонар першага згадвання Менска ў летапісах.

Такім чынам, пад час стварэння Беларускага Нацыянальнага археалагічнага парку трэба ўлічыць:

· выгаднае знаходжанне побач з Мінскам буйнога археалагічнага комплекса «Строчыцкае гарадзішча і селішча» і існуючага Музея народнай архітэктуры і побыту;

· магчымасць распрацаваць канцэпцыю Парка з прыцягненнем лепшых даследчыкаў і практыкаў музеезнаўства (атрымана згода, напрыклад, ад спецыялістаў Этнаграфічнага музея Санкт-Пецярбурга);

· магчымасць выкарыстання развітой турыстычнай інфраструктуры Мінска пад час функцыянавання Парка, мінімізацыя затрат на развіццё ўласнай інфраструктуры;

· магчымасць праводзіць з наведвальнікамі не толькі экскурсійную, але і практычную працу (ад вырабаў каменных сякер, здабывання агню да рэальнага жыцця ў рэальных гістарычных абставінах);

· параллельнае навуковае даследаванне археалагічных аб'ектаў Парка на працягу дзесяцігоддзяў, з выкарыстаннем новых археалагічных даддзеных дзеля арганізацыі працы Парка;

· стварэнне палігона для эксперыментальна-практычнай археалагічнай дзейнасці з прыцягненнем наведвальнікаў Парка, студэнцкай моладзі пад час практычных заняткаў;

· знаходжанне Парка ў дзяржаўнай уласнасці на прынцыпах самаакупнасці (першыя гады Парк, як Унітарнае прадпрыемства, павінен мець падатковыя ільготы);

· магчымасць зрабіць Парк месцам штогадовых масавых тэатралізаваных відовічшаў, якія прыцягнуць гледачоў-суайчыннікаў і з суседніх краін.

